PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra propunerii legislative pentru completarea 

Legii audiovizualului nr.504/2002

Propunerea  legislativă  pentru  completarea Legii audiovizualului nr.504/2002

a fost transmisă Comisiei pentru cultură, arte, mijloace de informare în masă, cu adresa nr. P.l -x 189 din 23 aprilie 2007.
Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei juridice, de disciplină şi imunităţi, care nu a transmis avizul până la redactarea raportului. Comisia a ţinut cont de avizul favorabil nr. 291/05.03.2007 emis de Consiliul Legislativ şi de Punctul de vedere al Guvernului nr.788/30.03.2007 care susţine adoptarea acestei iniţiative legislative.
Prin conţinutul său normativ propunerea legislativă face parte din categoria legilor organice, având acelaşi caracter ca şi legea asupra căreia se intervine.
Propunerea legislativă a fost dezbătută în şedinţele Comisiei din zilele de 2 şi 3 mai  2007. 

În conformitate cu prevederile art. 54 şi art. 55 din Regulamentul Camerei Deputaţilor, republicat, din partea Guvernului, au participat la lucrările Comisiei, domnul Demeter Andras, director general în Ministerul Culturii şi Cultelor, d-na Ana Maria Dobre, consilier, din partea Departamentului pentru Afaceri Europene, domnul Şerban Pretor, director în cadrul Consiliului Naţional al Audiovizualului şi domnul Constantin Harasim, director în cadrul Asociaţiei de Comunicaţii prin Cablu.
Propunerea legislativă are ca obiect de reglementare completarea Legii audiovizualului nr.504/2002, astfel încât distribuitorii de servicii televizate din România să prevadă în grila de programe şi să transmită la momentul difuzării, în integralitatea lor şi pe cele finanţate din fonduri publice sau stabilite prin angajamente internaţionale.

 La lucrările Comisiei au fost prezenţi  un număr de 15 deputaţi, din totalul de 19  membri ai Comisiei.
Raportul Comisiei a fost adoptat cu unanimitatea voturilor celor prezenţi în sală în momentul votului.


Potrivit art. 75 din Constituţia României, republicată, Camera Deputaţilor este prima Cameră sesizată.

În urma dezbaterii, Comisia pentru cultură, arte, mijloace de informare în masă propune respingerea Propunerii legislative pentru completarea Legii audiovizualului nr.504/2002. 


Motivaţia respingerii se întemeiază pe faptul că Legea audiovizualului este armonizată cu reglementările europene în domeniu, iar pe fond, conţinutul articolului 75 şi cel al articolului 82 sunt acoperitoare. De asemenea limita de 25% din numărul total de servicii de programe, în regim „must carry” se află la un prag superior faţă de normele  altor  ţări europene. 

Declaraţia de la Bucureşti adoptată la 29 septembrie 2006  de şefii de state  şi de guverne, la cea de-a XI-a Conferinţă a Francofoniei, invocată de iniţiatori în expunerea de motive, are un caracter politic şi nu face parte din aquis, opinie susţinută şi de reprezentantul Departamentului pentru Afaceri Europene.

